**Ministru kabineta noteikumu projekta "Tieslietu ministrijas nolikums" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2003. gada 29. aprīļa noteikumos Nr. 243 "Tieslietu ministrijas nolikums" (turpmāk – nolikums) iekļautais regulējums šobrīd ir pretrunā ar vairākiem ārējiem normatīvajiem aktiem un dublē virkni ārējos normatīvos aktus, kā arī nolikuma terminoloģija nav saskaņota ar vairākiem likumiem. Tieslietu ministrija šobrīd īsteno nolikumā nenodefinētas kompetences, kuras izriet no ārējiem normatīvajiem aktiem un attīstības plānošanas dokumentiem (t.sk. Tieslietu ministrijas stratēģijas).Projekts aktualizē spēkā esošo nolikumu atbilstoši ārējiem normatīvajiem aktiem. Projektā papildinātā Tieslietu ministrijas kompetence nav jauna, bet gan jau noteikta citos tiesību aktos vai attīstības plānošanas dokumentos. Arī svītrotā kompetence ar šo projektu netiek atcelta, bet gan tikai konstatētas Tieslietu ministrijas kompetences izmaiņas citos tiesību aktos vai attīstības plānošanas dokumentos.Iestādes nolikuma regulējums veidots tā, lai sabiedrībai būtu vieglāk orientēties iestādes kompetencē (it īpaši jomās, kur ir grūti nošķirt kompetenci salīdzinājumā ar citām iestādēm). Projektā nodefinētās politikas jomas pamatā nozīmē to, ka ministrija valsts pārvaldē pilnībā atbild par šīm jomām. Savukārt uzdevumi funkciju izpildei noteikti (atspoguļoti) būtiskākie sabiedrībai un darba un finansējuma aspektā apjomīgākie, kā arī pārliecībai, ka visa nozare būtiskajos procesos ir aptverta un tiek kontrolēta. Projektā Tieslietu ministrijas tiesības, nosakāmas par jaunu tikai tās, kuras jau nav noteiktas citos ārējos normatīvajos aktos.**Tieslietu ministrijas funkcijas un uzdevumi:****Papildinājumi:**1.  Valsts pārvaldes iekārtas likuma 18. panta pirmā daļa noteic ministriju kompetenci valsts pārvaldē un paredz, ka ministrija organizē un koordinē likumu un citu normatīvo aktu īstenošanu, kā arī tā piedalās nozares politikas izstrādāšanā. Ievērojot minēto, pēc šāda principa ir sagrupētas arī Tieslietu ministrijas funkcijas un no tām izrietošie būtiskākie uzdevumi, vienlaikus paredzot, ka ministrija veic arī citas ārējos normatīvajos aktos noteiktās funkcijas un uzdevumus. 2. Oficiālo publikāciju un tiesiskās informācijas likuma 14. panta pirmā daļa noteic, ka Tieslietu ministrija ir vadošā (augstākā) iestāde oficiālās publikācijas un tajā ietvertās informācijas sistematizācijas jomā. Ievērojot minēto, nolikumu informatīvā nolūkā vajadzētu papildināt ar kompetenci, ka Tieslietu ministrijas funkcija ir izstrādāt, organizēt un koordinēt politiku oficiālās publikācijas un tajā ietvertās informācijas sistematizācijas jomā.3. Saskaņā ar Tieslietu ministrijas 2017. gada 7. marta reglamenta Nr.1-2/12 27.1. apakšpunktu Tieslietu ministrijas Dzimtsarakstu departaments plāno un izstrādā civilstāvokļa aktu reģistrācijas politiku, kā arī koordinē tās īstenošanu. Ievērojot minēto, nepieciešams nolikumu papildināt ar atbilstošu kompetenci.4. Domstarpību risināšanas sistēmā tādi alternatīvi domstarpību risināšanas veidi kā mediācija un šķīrējtiesa atzīstami par tikpat patstāvīgiem kā tiesvedības process. Efektīva alternatīvo domstarpību risināšanas veidu izmantošana atslogo tiesu sistēmu, samazina lietu izskatīšanas ilgumu tiesās, tādējādi politikas izstrāde alternatīvo strīdu risināšanas jomā ir būtiska Tieslietu ministrijai kā vadošai valsts pārvaldes iestādei, īstenojot valsts politiku tieslietu jomā. Tāpēc nepieciešams papildināt nolikumu ar Tieslietu ministrijas kompetenci izstrādāt politiku alternatīvu strīdu risināšanas veidu – šķīrējtiesu un mediācijas, jomā. 5. Saskaņā ar Ministru kabineta 2014. gada 16. septembra sēdes protokollēmuma (prot. Nr. 49 64. §) "Informatīvais ziņojums "Par priekšlikumiem noziedzīgi iegūtu līdzekļu legalizācijas un terorisma finansēšanas risku novērtēšanas institucionālajam modelim"" 7. punktu tika pieņemts zināšanai, ka Finanšu ministrija un Tieslietu ministrija atbilstoši informatīvā ziņojuma 3. sadaļā norādītajām kompetences jomām ir noziedzīgi iegūtu līdzekļu legalizācijas un terorisma finansēšanas risku novēršanas politiku veidojošās institūcijas. Saskaņā ar Noziedzīgi iegūtu līdzekļu legalizācijas un terorisma finansēšanas novēršanas likuma 3. pantā noteikto, zvērināti notāri un zvērināti advokāti ir minētā likuma subjekti. Papildus informatīvajā ziņojumā tika norādīts, ka uz Tieslietu ministrijas kompetenci tiesību normu veidošanas jomā zināmā mērā kā uz tieslietu jomas politikas veidotāju var attiecināt arī pirmstiesas izmeklēšanas iestādes, prokuratūru, tiesu, zvērinātus tiesu izpildītājus un daļēji arī Noziedzīgi iegūtu līdzekļu legalizācijas novēršanas dienestu (strikti ievērojot to, ka šis dienests ir prokuratūras pārraudzībā esoša iestāde). Tādējādi uz Tieslietu ministriju, tiesību normu veidošanas jomā, kā uz tieslietu jomas politikas izstrādātāju attiecina šī nefinanšu sektora (zvērināti notāri, zvērināti advokāti, pirmstiesas izmeklēšanas iestādes, prokuratūra, tiesa, zvērināti tiesu izpildītāji un daļēji Noziedzīgi iegūtu līdzekļu legalizācijas novēršanas dienests) noziedzīgi iegūtu līdzekļu legalizācijas un terorisma finansēšanas novēršanas politikas izstrādi valstī.Ievērojot minēto, nolikums būtu papildināms ar jaunu Tieslietu ministrijas funkciju, nosakot, ka ministrija atbilstoši noteiktajai kompetencei kopīgi ar Finanšu ministriju izstrādā politiku noziedzīgi iegūtu līdzekļu legalizācijas un terorisma finansēšanas novēršanas jomā.6. Nepieciešams precizēt nolikuma 4.2.2 un 15.13. apakšpunktu, jo tajā minētais formāts "Eiropas Tiesiskās sadarbības Tīkls civillietās, komerclietās un krimināllietās" nav noformulēts korekti un atbilstoši Eiropas Savienības formātu patiesajiem nosaukumiem. Tie ir divi atsevišķi formāti, proti Eiropas Tiesiskās darbības tīkls civillietās un komerclietās un Eiropas tiesiskās sadarbības tīkls, līdz ar to abus formāta nosaukumus nebūtu korekti apvienot vienā, kā tas ir šī brīža nolikuma redakcijā. Turklāt minētie formāti ir tikai divi no vairākiem Tieslietu ministrijas pārstāvētajiem un atbildībā esošajiem formātiem Eiropas Savienības institūcijās, kuros Tieslietu ministrija sagatavo un pārstāv Latvijas oficiālo viedokli. Tieslietu ministrija nodrošina Latvijas pārstāvību arī Eiropas Savienības Pamattiesību aģentūrā, Eiropas tīklā par cietušo tiesībām, Eiropas tīklā par cietušo tiesībām un Eiropas Tiesnešu apmācību tīklā, Eiropas Brīvās tirdzniecības asociācijas tiesā, Eiropas Padomē, Ekonomiskās sadarbības un attīstības organizācijā, Apvienoto Nāciju Organizācijā u.c. Tāpēc nepieciešams nolikumu papildināt ar attiecīgu kompetenci. Minētais uzskaitījums nav izsmeļošs un tikai informē sabiedrību par nozīmīgākajiem formātiem vai formātiem, kuri ir specifiski un tieši neizriet no citiem tiesību aktiem.7. Tieslietu ministrija, lai nodrošinātu funkciju izpildi, tiesību sistēmas jomā koordinē un kontrolē Eiropas Savienības tiesību pārņemšanu un ieviešanu. Pildot šo uzdevumu, savas kompetences ietvaros un ārējos normatīvajos aktos[[1]](#footnote-1) noteiktajā kārtībā, Tieslietu ministrija nodrošina institūciju sadarbību Līguma par Eiropas Savienības darbību pārkāpuma procedūras ietvaros un pirms pārkāpuma procedūras ierosināšanas. Tāpēc nepieciešams precizēt Tieslietu ministrijas kompetenci šajā jomā.8. Tieslietu ministrija nodrošina Starptautiskās krimināltiesiskās sadarbības lūgumu informācijas sistēmas organizatorisko un tehnisko uzturēšanu, jo minētās valsts informācijas sistēmas pārzinis un turētājs ir Tieslietu ministrija. Tāpēc nepieciešams šo kompetenci iekļaut nolikumā. 9. Valsts pārvaldes iekārtas likuma 18. panta pirmā daļa noteic, ka ministrija organizē un koordinē likumu un citu normatīvo aktu īstenošanu. Tāpēc nepieciešams papildināt nolikumu ar funkciju, ka Tieslietu ministrija nodrošina likumu un citu normatīvo aktu īstenošanu.10. Nolikumā nav iekļauta sabiedrībai svarīga kompetence, kas izriet no Iesnieguma likuma un Informācijas atklātības likuma (t.sk. Ministru kabineta 2007. gada 6. marta noteikumiem Nr. 171 "Kārtība, kādā iestādes ievieto informāciju internetā", Ministru kabineta 2006. gada 21. novembra noteikumiem Nr. 940 "Noteikumi par informācijas sniegšanas maksas pakalpojumiem"). Tāpēc nepieciešams nolikumu papildināt ar attiecīgiem ministrijas uzdevumiem: veicinot sabiedrības līdzdarbību, normatīvajos aktos noteiktajā kārtībā un kompetencē nodrošina ministrijai adresēta dokumenta, kurš satur lūgumu, sūdzību, priekšlikumu un jautājumu izskatīšanu un personu pieņemšanu (*sabiedrības iniciatīvas*), kā arī nodrošinot ministrijas rīcībā esošās vispārpieejamās informācijas pieejamību sabiedrībai, izskata privātpersonu informācijas pieprasījumus, kā arī, ievērojot labas pārvaldības principu, pēc savas iniciatīvas nodrošina piekļuvi noteikta veida vispārpieejamai informācijai ministrijas mājaslapā. Vienlaikus precizējama kompetence arī attiecībā uz sabiedrības līdzdalību, kas noteikta nolikuma 6.11. apakšpunktā, to vispārinot atbilstoši Valsts pārvaldes iekārtas likuma VI nodaļai "Sabiedrības līdzdalība valsts pārvaldē" un Attīstības plānošanas sistēmas likumam (tajā skaitā Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā") un nosakot, ka Tieslietu ministrija normatīvajos aktos noteiktajā kārtībā nodrošina sabiedrības līdzdalību attīstības plānošanas procesā un valsts pārvaldē (*ministrijas iniciatīva*).11. Nolikumā nav iekļauta būtiska kompetence projektu jomā. 2014. gada 11. jūlija Eiropas Savienības struktūrfondu un Kohēzijas fonda 2014.‑2020. gada plānošanas perioda vadības likuma 11. pants noteic, ka Tieslietu ministrija plānošanas perioda ietvaros pilda atbildīgās iestādes funkcijas. Darbības programmā "Izaugsme un nodarbinātība" ir iekļauti trīs Tieslietu ministrijas pārraudzībā esoši specifiskā atbalsta mērķi (turpmāk – SAM): 3.4.1. SAM "Paaugstināt tiesu un tiesībsargājošo institūciju personāla kompetenci komercdarbības vides uzlabošanas sekmēšanai" (turpmāk – 3.4.1. SAM), 9.1.2. SAM "Palielināt bijušo ieslodzīto integrāciju sabiedrībā un darba tirgū" (turpmāk – 9.1.2. SAM) un 9.1.3. SAM "Paaugstināt resocializācijas sistēmas efektivitāti" (turpmāk – 9.1.3. SAM). 3.4.1. SAM ietvaros Tiesu administrācija īsteno projektu "Justīcija attīstībai", kurā kā sadarbības partneris iesaistīts Valsts tiesu ekspertīžu birojs. 9.1.2. SAM ietvaros tiek īstenots projekts "Bijušo ieslodzīto integrācija sabiedrībā un darba tirgū" un 9.1.3. SAM ietvaros tiek īstenots projekts "Resocializācijas sistēmas efektivitātes paaugstināšana", kurus abus īsteno Ieslodzījuma vietu pārvalde un kā viens no partneriem abos projektos iesaistīts Valsts probācijas dienests. Visu trīs projektu īstenošanas termiņš ir 2022. gada 31. decembris, un projektu kopējais finansējums šobrīd plānots 19 297 496 *euro*, tai skaitā Eiropas Sociālā fonda finansējums 16 402 872 *euro* un valsts budžeta finansējums 2 894 624 *euro*. Tieslietu ministrija kā programmas LV08 "Latvijas korekcijas dienestu un Valsts policijas īslaicīgās aizturēšanas vietu reforma" (turpmāk – programmas) apsaimniekotājs ir piedalījusies divos Norvēģijas finanšu instrumenta plānošanas periodos, saņemot no Norvēģijas nozīmīgu finanšu un institucionālās sadarbības atbalstu korekcijas dienestu sistēmas attīstībai un stiprināšanai. 2004.‑2009. gada plānošanas periodā viena no izvirzītajām prioritātēm – tieslietas, saņēma atbalstu 6 651 429 *euro* apmērā, savukārt 2009.‑2014. gada plānošanas periodā tie bija 13 056 000 *euro*. Sadarbības laikā īstenotie projekti ir būtiski veicinājuši tieslietu nozares attīstību kopumā, kā rezultātā ir augusi kriminālsodu izpildes sistēmas darbības kvalitāte, ko sekmējusi intensīva nozares speciālistu apmācība. Tāpat ir sakārtota infrastruktūra nepilngadīgo audzināšanas iestādē Cēsīs un Valsts policijas īslaicīgās aizturēšanas un pagaidu turēšanas vietās, ir uzbūvēts Atkarīgo centrs Olaines cietuma teritorijā, kā arī ieviesta pilnībā jauna iniciatīva – elektroniskā uzraudzība. Izveidoto sadarbību plānots stiprināt arī nākamajā Norvēģijas finanšu instrumenta periodā (2014.‑2021.gads). Šobrīd starp Latvijas un Norvēģijas pusēm jau panākta konceptuāla vienošanās arī par nozīmīgu turpmāku sadarbību tieslietu jomā nākamā NFI perioda ietvaros līdz 2021. gadam. Plānotās iniciatīvas būtiski sekmēs ieslodzījuma vietu un probācijas darbinieku apmācīšanu un izglītības iegūšanas iespējas.Tieslietu ministrija regulāri īsteno ārvalstu finanšu instrumentu finansētus projektus gan kā vadošais partneris, gan kā jaunākais partneris. Kopš 2007. gada Tieslietu ministrija ir īstenojusi un turpina īstenot projektus par kopējo finansējuma apjomu 5 374 604 *euro*, kas ietver finansējumu no tādiem ārvalstu finanšu instrumentiem kā Eiropas trešo valstu valstspiederīgo integrācijas fonda, Ziemeļvalstu ministru Padomes Ziemeļvalstu un Baltijas valstu mobilitātes programmas "Valsts administrācija", Eiropas Komisijas īpašās programmas "Civiltiesības", Eiropas Komisijas īpašās programmas "Krimināltiesības", Eiropas Komisijas Eiropas kaimiņattiecību instrumenta un Pirmspievienošanās palīdzības instrumenta, Attīstības sadarbības programmas, Eiropas Sociālā fonda (2007.‑2013. gads), Eiropas Reģionālās attīstības fonda (2007.‑2013. gads) un citiem. Ievērojot minēto, nolikums būtu papildināms ar jaunu Tieslietu ministrijas uzdevumu - nodrošināt Eiropas Savienības fondu, Norvēģijas finanšu instrumenta un citu ārvalstu finanšu instrumentu finansēto tieslietu jomas projektu plānošanu, vērtēšanu, īstenošanu, uzraudzību un kontroli.**Precizējumi:**12. Latvijas Republikas Satversmes 58. pants paredz, ka Ministru kabinetam ir padotas valsts pārvaldes iestādes. Valsts pārvaldes iekārtas likuma 7. pants noteic, ka Ministru kabinets īsteno padotību pār valsts pārvaldes organizāciju (institucionālā padotība) un pār valsts pārvaldes funkciju pildīšanu (funkcionālā padotība). Ministru kabinets padotību īsteno ar atsevišķa Ministru kabineta locekļa starpniecību. Savukārt Ministru kabineta loceklis padotību īsteno tieši vai ar tiešās pārvaldes iestādes, tās struktūrvienības vai amatpersonas starpniecību. Padotību īsteno pakļautības vai pārraudzības formā. Pakļautība nozīmē augstākas iestādes vai amatpersonas tiesības dot rīkojumu zemākai iestādei vai amatpersonai, kā arī atcelt zemākas iestādes vai amatpersonas lēmumu. Pārraudzība nozīmē augstākas iestādes vai amatpersonas tiesības pārbaudīt zemākas iestādes vai amatpersonas lēmuma tiesiskumu un atcelt prettiesisku lēmumu, kā arī prettiesiskas bezdarbības gadījumā dot rīkojumu pieņemt lēmumu. Tiešajā pārvaldē institucionālo padotību īsteno pakļautības formā, ja likumā nav noteikts citādi. Nosakot iestādes institucionālās padotības formu un saturu vienas publiskas personas ietvaros, ņem vērā iestādei nodoto valsts pārvaldes funkciju vai uzdevumu raksturu, to pildīšanas efektivitāti, tiesiskuma un demokrātiskās kontroles nodrošināšanas apsvērumus. Savukārt iestādes funkcionālās padotības formu un saturu nosaka normatīvie akti, saskaņā ar kuriem tā veic attiecīgās valsts pārvaldes funkcijas vai uzdevumus.Administratīvā procesa likuma 1. panta pirmā un otrā daļa skaidro, ka augstāka iestāde ir tiesību subjekts, tā struktūrvienība vai amatpersona, kas hierarhiskā kārtībā var dot rīkojumu iestādei (tiesību subjektam, tā struktūrvienībai vai amatpersonai, kurai ar normatīvo aktu vai publisko tiesību līgumu piešķirtas noteiktas valsts varas pilnvaras valsts pārvaldes jomā) vai atcelt tās lēmumu. Savukārt minētā likuma 76. panta otrā daļa paredz, ka administratīvo aktu var apstrīdēt padotības kārtībā augstākā iestādē. Likumā vai Ministru kabineta noteikumos var būt noteikta cita iestāde, kurā attiecīgo administratīvo aktu var apstrīdēt. Ja tādas nav vai tā ir Ministru kabinets, administratīvo aktu var apstrīdēt tajā iestādē, kura izdevusi šo aktu, vai uzreiz pārsūdzēt tiesā. Ja administratīvo aktu apstrīd iestādē, kura to izdevusi, uz apstrīdēšanas procesu attiecas noteikumi, kas šajā likumā paredzēti attiecībā uz augstāku iestādi.Nolikuma 3. punkts paredz, ka Tieslietu ministrija ir augstākā iestāde ministrijas padotībā esošajām valsts pārvaldes iestādēm. Šāds regulējums ir pretrunā ar minētajām Administratīvā procesa likuma normām, kas paredz, ka augstākā iestāde likumā vai Ministru kabineta noteikumos var būt noteikta arī cita, kā arī tieslietu nozares kompetences ietvaros ar normatīvo aktu vai publisko tiesību līgumu piešķirtas noteiktas valsts varas pilnvaras valsts pārvaldes jomā ne tikai valsts pārvaldes iestādei, bet arī, piemēram, privātpersonai, kurai deleģēts pārvaldes uzdevums un kura attiecībā uz konkrētā uzdevuma izpildi ir ministrijas padotībā (piemēram, valsts kapitālsabiedrība, kurā ministrija ir valsts kapitāla daļu turētāja - VSIA "Latvijas Vēstnesis", kura saskaņā ar Oficiālo publikāciju un tiesiskās informācijas likumu pilda valsts pārvaldes uzdevumus). Ievērojot minēto, nepieciešams papildināt nolikuma 3. punktā minēto ar atbilstošu regulējumu. 13. Tieslietu ministrija izstrādā politiku ne tikai komercsabiedrību maksātnespējas jomā (izņemot kredītiestādes), bet arī fizisku personu maksātnespējas jomā. Ievērojot minēto, nepieciešams precizēt nolikuma 4.1.9. apakšpunktu, nosakot, ka Tieslietu ministrija izstrādā politiku juridisko personu (izņemot kredītiestādes) un fizisko personu maksātnespējas jomā.14. Publiskas personas finanšu līdzekļu un mantas izšķērdēšanas novēršanas likuma 9.2 pants noteic, ka publiska persona, pasūtot pētījumu, ievēro šajā likumā noteiktos ierobežojumus un aizliegumus, Publisko iepirkumu likumu un citus normatīvos aktus. Ministru kabinets nosaka publiskas personas pētījumu klasifikāciju, pasūtīšanas un izstrādes vadības noteikumus, minimālās prasības pētījuma pasūtījuma un izstrādes dokumentācijai, kā arī prasības sabiedrības informēšanai. Uz šī pamata ir izdoti Ministru kabineta 2013. gada 3. janvāra noteikumi Nr. 1 "Kārtība, kādā publiska persona pasūta pētījumus". Nolikuma 6.9. apakšpunkts noteic, ka Tieslietu ministrija nodrošina valsts pasūtīto pētījumu pieteikumu izstrādi un veicina pētījumu rezultātu efektīvu izmantošanu nozares politikas izstrādē. Ievērojot minēto, nepieciešams precizēt un vispārināt kompetenci pētījumu jomā un noteikt, ka Tieslietu ministrija kompetences ietvaros nodrošina nepieciešamos pētījumus.15. Nolikumā nepieciešams svītrot 7.4. apakšpunktu, jo tiesības veikt finanšu revīziju ministrijas padotībā esošajās valsts pārvaldes iestādēs jau ietilpst nolikuma 6.8. apakšpunktā paredzētajās tiesībās veikt citas pārbaudes ministrijas padotībā esošajās valsts pārvaldes iestādēs.**Svītrojumi:**16. Ņemot vērā, ka pēdējā laikā ir aktualizējies jautājums attiecībā uz Tieslietu ministrijas (Datu valsts inspekcijas) kompetenci elektronisko sakaru un elektronisko dokumentu jomā, ir nepieciešams skaidri nodalīt Tieslietu ministrijas kompetenci no citu ministriju kompetences elektronisko sakaru un elektronisko dokumentu jomā.Nolikuma 4.1.3. un 4.1.4. apakšpunkts noteic, ka Tieslietu ministrija izstrādā tiesību politiku datu aizsardzības, informācijas atklātības un elektronisko dokumentu uzraudzības jomā. Atbilstoši nolikuma 24.5. apakšpunktam Tieslietu ministrijas padotībā ir Datu valsts inspekcija. Saskaņā ar Fizisko personu datu aizsardzības likuma 29. panta pirmo daļu personas datu aizsardzības uzraudzību veic Datu valsts inspekcija, kas atrodas Tieslietu ministrijas pārraudzībā, darbojas neatkarīgi un patstāvīgi, izpildot normatīvajos aktos noteiktās funkcijas, pieņem lēmumus un izdod administratīvos aktus saskaņā ar likumu. Ievērojot minēto secināms, ka Tieslietu ministrijas (Datu valsts inspekcijas) kompetence elektronisko sakaru un elektronisko dokumentu jomā attiecas tikai uz elektronisko dokumentu uzraudzību saistībā ar datu aizsardzības jomu nevis aptver visu elektronisko sakaru un elektronisko dokumentu jomu. Tomēr no nolikumā ietvertā regulējuma tas skaidri neizriet. Līdz ar to var pieņemt, ka Tieslietu ministrija ir atbildīga par visas elektronisko dokumentu jomas uzraudzību, t. sk. visiem jautājumiem, kas attiecas uz elektronisko parakstu.Saskaņā ar Ministru kabineta 2011. gada 29. marta noteikumu Nr. 233 "Vides aizsardzības un reģionālās attīstības ministrijas nolikums" 1.7. apakšpunktu Vides aizsardzības un reģionālās attīstības ministrija (turpmāk – VARAM) ir vadošā valsts pārvaldes iestāde elektroniskās pārvaldes, informācijas sabiedrības un informācijas tehnoloģijas valsts pārvaldes jomā. Turklāt VARAM kompetencē ir vienas pieturas aģentūras principa ieviešana valsts un pašvaldību pakalpojumu pieejamībā. Ievērojot minēto, VARAM kompetencē ir tehnoloģiski nodrošināt elektronisko pārvaldi (e-pārvalde ir valsts un pašvaldību pārvaldes efektīva īstenošana, izmantojot informācijas un komunikācijas tehnoloģijas), t.sk. valsts informācijas sistēmas.Ar Ministru kabineta 2005. gada 11. janvāra noteikumiem Nr. 37 "Īpašu uzdevumu ministra elektroniskās pārvaldes lietās sekretariāta nolikums" (zaudējis spēku) tika nodibināts Īpašu uzdevumu ministra elektroniskās pārvaldes lietās sekretariāts (turpmāk – ĪUMEPL), kura kompetencē bija izstrādāt valsts politiku elektroniskās pārvaldes, informācijas sabiedrības un informācijas tehnoloģiju jomā. ĪUMEPL nolikumā tika noteikti šādi uzdevumi:1) izstrādāt likumu un citu normatīvo aktu projektus elektroniskās pārvaldes, informācijas sabiedrības un informācijas tehnoloģiju jomā; 2) koordinēt valsts pārvaldes un pašvaldību institūciju sadarbību elektronisko pakalpojumu attīstīšanā;3) organizēt un koordinēt informācijas tehnoloģiju ieviešanu valsts pārvaldē, lai nodrošinātu valsts pārvaldes modernizāciju un efektivitāti u.c.Ar Ministru kabineta 2009. gada 1. aprīļa rīkojumu Nr. 220 "Par Īpašu uzdevumu ministra elektroniskās pārvaldes lietās sekretariāta reorganizāciju" ĪUMEPL funkcijas, tiesības, saistības, mantas, finanšu līdzekļus, lietvedību pārņēma Reģionālās attīstības un pašvaldību lietu ministrija (tagad – VARAM).Vēršam uzmanību, ka Eiropas Komisija ir izstrādājusi priekšlikumu par Eiropas Parlamenta un Padomes Regulu par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un pašreiz notiek darbs pie Regulas redakcijas. Tā kā par minētās Regulas ieviešanu atbildību ir uzņēmusies VARAM, tad prezumējams, ka VARAM ir atbildīgs par elektroniskā paraksta jomu. Papildus informējam, ka VARAM izstrādā likumprojektu "Autentifikācijas likums", kas regulēs elektronisko parakstu un dokumentu jomu. Līdz ar to VARAM kompetencē ir jautājumi, kas attiecas uz elektronisko parakstu.Atbilstoši Ministru kabineta 2003. gada 29. aprīļa noteikumu Nr. 242 "Satiksmes ministrijas nolikums" 1. punktam Satiksmes ministrija (turpmāk — SM) ir vadošā valsts pārvaldes iestāde transporta un sakaru nozarēs. Transporta nozare ietver dzelzceļa, autosatiksmes, jūrniecības un aviācijas apakšnozares, kā arī pasažieru pārvadājumu, tranzītpārvadājumu un bīstamo kravu pārvadājumu jomas. Autosatiksmes apakšnozare ietver autotransporta, autoceļu un ceļu satiksmes drošības jomas. Sakaru nozare ietver elektronisko sakaru (arī sakaru un datu pārraides kanālus valsts pārvaldes jomā) un pasta apakšnozares. Ņemot vērā minēto, SM kompetencē ir elektronisko sakaru jomas regulēšana, proti, elektronisko sakaru lietotāju, elektronisko sakaru komersantu, privāto elektronisko sakaru tīklu īpašnieku un valsts pārvaldes iestāžu kompetences noteikšana, tiesību un pienākumu, kas saistīti ar elektronisko sakaru nozari, regulēšana utt.Ievērojot minēto ministriju kompetenci, nepieciešams skaidrāk nodalīt ministriju funkcijas elektroniskā paraksta jomā, kā arī elektronisko dokumentu jomā. Nepieciešams svītrot no nolikuma Tieslietu ministrijas kompetenci – izstrādāt politiku elektronisko dokumentu uzraudzības jomā (nolikuma 4.1.4. apakšpunkts). 17. Nepieciešams svītrot nolikuma 4.2.4apakšpunktu, kas paredz Tieslietu ministrijai funkciju nodrošināt valsts oficiālo publikāciju un tās informācijas sistematizēšanu (tai skaitā tiesību aktu konsolidāciju), ko saskaņā ar Oficiālo publikāciju un tiesiskās informācijas likumu veic valsts aģentūra "Latvijas Vēstnesis" (valsts sabiedrība ar ierobežotu atbildību "Latvijas Vēstnesis").18. Saskaņā ar likuma "Par tiesu varu" 107.1 panta otrās daļas 9. punktā noteikto Tiesu administrācija plāno un nodrošina tiesnešu, tiesas un zemesgrāmatu nodaļas darbinieku un tiesu piesēdētāju apmācību, tāpēc nepieciešams svītrot šo kompetenci no nolikuma (nolikuma 5.2.1.2. apakšpunkts).19. Saskaņā ar likumā "Par tiesu varu" 107.1pantā noteikto Tiesu administrācija veic valsts vienotās datorizētās zemesgrāmatas pārziņa un turētāja pienākumus, izplata tiesu iestāžu valsts informācijas sistēmā ievadīto informāciju, apkopo un analizē tiesu un zemesgrāmatu nodaļu statistikas datus un sniedz priekšlikumus par nepieciešamajām izmaiņām statistikas pārskatos. Vienlaikus, lai nodrošinātu vienotas tiesu prakses veidošanu un juridiskās domas attīstību, Augstākā tiesā izveidota Judikatūras un zinātniski analītiskā nodaļa, kuras darbības mērķis vērsts uz likuma "[Par tiesu varu](http://www.likumi.lv/doc.php?id=62847)" 28.6 panta ceturtajā un piektajā daļā noteikto pienākumu izpildi. Ievērojot minēto, Tieslietu ministrijas kompetencē neietilpst tādu uzdevumu īstenošana, kas saistīta ar informācijas par tiesu praksi apkopošanu. Ievērojot likuma "Par tiesu varu" 107.1 panta otrajā daļā noteiktās Tiesu administrācijas funkcijas nepieciešams svītrot no nolikuma kompetenci - nodrošināt tiesu darba statistisko uzskaiti un apkopt informāciju par tiesu praksi, nodrošināt tiesu vienotās informatīvās sistēmas izveidi, tās organizatorisko un tehnisko uzturēšanu (nolikuma 5.2.1.4.apakšpunkts) un nodrošināt valsts vienotās datorizētās zemesgrāmatas organizatorisko un tehnisko uzturēšanu (nolikuma 5.2.1.6. apakšpunkts).20. Ievērojot, ka saskaņā ar Valsts nodrošinātās juridiskās palīdzības likuma 7. pantu par juridiskās palīdzības nodrošināšanu šajā likumā noteiktajos gadījumos un kārtībā atbildīgā iestāde ir Juridiskās palīdzības administrācija. Valsts nodrošinātās juridiskās palīdzības sniegšanu personām organizē Juridiskās palīdzības administrācija. Tāpēc nepieciešams no nolikuma svītrot kompetenci - organizēt valsts nodrošinātās juridiskās palīdzības sniegšanu personām, kurām normatīvajos aktos noteiktajos gadījumos ir tiesības uz valsts nodrošināto juridisko palīdzību (nolikuma 5.2.1.7. apakšpunkts).21. Ar 2010. gada 13. maija likumu "Grozījumi Valsts pārvaldes iekārtas likumā" Valsts pārvaldes iekārtas likuma 77. pants, kura pirmā daļa paredzēja instrukcijas un ieteikumu saskaņošanu ar Tieslietu ministriju, tika izteikts jaunā redakcijā, neparedzot instrukcijas un ieteikumu saskaņošanu ar Tieslietu ministriju. Tāpēc nepieciešams svītrot no nolikuma kompetenci - pārbaudīt citu valsts pārvaldes iestāžu vadītāju instrukciju un ieteikumu projektu tiesiskumu (nolikuma 5.5.apakšpunkts).22. Saskaņā ar likuma "Par tiesu varu" 50.2 panta trešo daļu rajonu (pilsētu) tiesu un apgabaltiesu budžeta pieprasījumu projektu sagatavo Tiesu administrācija un iesniedz Tieslietu ministrijai, kas nodrošina apkopojuma iesniegšanu Tieslietu padomei un secīgi Finanšu ministrijai. Atbilstoši likuma "Par tiesu varu" 107.1 panta otrajai daļai, Tiesu administrācija cita starpā, rīkojas ar tiesu budžeta līdzekļiem, nodrošina mērķtiecīgu un efektīvu valsts budžeta līdzekļu izlietojumu, nodrošina tiesas un zemesgrāmatu nodaļas ar materiāliem un tehniskajiem līdzekļiem. Ievērojot minēto, nepieciešams svītrot nolikuma 5.2.1.3. apakšpunktā noteikto Tieslietu ministrijas kompetenci - finansiāli un materiāltehniski nodrošina rajona (pilsētu) tiesu un apgabaltiesu darbu, vienlaikus saglabājot Tieslietu ministrijas atbildību, nodrošinot tiesu namu uzturēšanu un būvniecību.23. Saskaņā ar Ministru kabineta 2009. gada 3. marta noteikumu Nr. 204 "Tiesneša amata kandidāta atlases, stažēšanās un kvalifikācijas eksāmena kārtošanas kārtība" 2. punktu pirmo reizi izvirzīta apgabaltiesas, rajona (pilsētas) tiesas un zemesgrāmatu nodaļas tiesneša amata kandidāta (turpmāk – tiesneša amata kandidāts) atlases un stažēšanās norisi nodrošina Tiesu administrācija. Saskaņā ar minēto noteikumu 12. punktu Tiesu administrācijas direktora izveidotās tiesneša amata kandidātu atlases komisijas priekšsēdētājs ir atbildīgs par tiesneša amata kandidātu atlases gaitu, novērtējumu un rezultātu noteikšanu atbilstoši šo noteikumu prasībām. Komisijas darbu nodrošina Tiesu administrācija, bet komisijas sekretāra pienākumus pilda Tiesu administrācijas norīkota persona. Ievērojot minēto, nolikuma 5.2.1.1. apakšpunktā noteiktā Tieslietu ministrijas kompetence - tiesu sistēmas jomā izraugās tiesnešu kandidātus - svītrojama.**Tieslietu ministrijas amatpersonu kompetence**24. Latvijas Republikas Satversmes 57. pants noteic, ka ministriju skaitu un to darbības apjomu, kā arī valsts iestāžu savstarpīgās attiecības nosaka likums. Valsts pārvaldes iekārtas likuma 16. pants paredz, ka nolikumā norāda tikai iestādes funkcijas, uzdevumus un kompetenci un nevis amatpersonu. Ministrijas amatpersonu – Ministru kabineta locekļa - ministra, parlamentārā sekretāra, valsts sekretāra, kompetence jau detalizēti ir noteikta Valsts pārvaldes iekārtas likumā (piemēram, 7. panta otrā un ceturtā daļa, 17., 19., 20., 22., 24., 25., 26. panta ceturtā daļa), Ministru kabineta iekārtas likumā (piemēram, 9., 22. panta otrā daļa, 24., 25., 32. pants), Publiskas personas kapitāla daļu un kapitālsabiedrību pārvaldības likumā (piemēram, 12. pants), likumā "Par Latvijas Republikas starptautiskajiem līgumiem", Attīstības plānošanas sistēmas likumā, Iekšējā audita likumā (piemēram, 4. un 5. panta otrā daļa), Likumā par budžetu un finanšu vadību (piemēram, 46. pants), likumā "Par interešu konflikta novēršanu valsts amatpersonu darbībā" (piemēram, 20. pants), Publiskas personas mantas atsavināšanas likumā, Publisko iepirkumu likumā, Iesniegumu likumā, Administratīvā procesa likumā, Arhīvu likumā un daudzos citos ārējos normatīvajos aktos.Ievērojot minēto un to, ka nav iespējams nolikumā pilnīgi atspoguļot un nav arī lietderības dublēt amatpersonu kompetenci, ir nepieciešams svītrot nolikuma 8., 9., 11. punktā paredzēto regulējumu, kas noteic tieslietu ministra, Tieslietu ministrijas parlamentārā sekretāra un valsts sekretāra kompetenci.Vienlaikus Valsts pārvaldes iekārtas likuma 19. panta otrās daļas 5. punkts paredz ministram tiesības pašam īstenot administratīvā vadītāja kompetenci. Tāpēc, lai efektīvāk piemērotos ministra kā ministrijas vadītāja nostājai, lietderīgāk ministrijas amatpersonu kompetenci noteikt Tieslietu ministrijas reglamentā.25. Ministru kabineta iekārtas likuma 24. pants paredz, ka Ministru kabineta loceklis uz savu pilnvaru laiku var iecelt parlamentāro sekretāru no Saeimas deputātu vai attiecīgā Ministru kabineta locekļa biroja amatpersonu vidus. Vienlaikus nosaka arī parlamentārā sekretāra kompetenci tiešās pārvaldes iestādē (tā paša likuma 22. pants). Var secināt, ka norma paredz Ministru kabineta locekļa tiesības, nevis pienākumu iecelt parlamentāro sekretāru. Tāpēc nepieciešams novērst pretrunu un dublēšanos nolikuma regulējumā attiecībā uz parlamentāro sekretāru, kurš paredz parlamentāro sekretāru kā noteiktu (obligātu) amatpersonu ministrijas struktūrā, un svītrot nolikuma 10. punktu. 26. Ņemot vērā to, ka nav nepieciešams dublēt likumos noteikto valsts sekretāra kompetenci, nolikuma 19. punkta regulējumu, ka valsts sekretāram ir tiesības atcelt ministrijas pārvaldes amatpersonu lēmumus un iekšējos normatīvos aktus, nepieciešams svītrot. Turklāt tāda norma var maldināt, ka valsts sekretāram, atceļot minētos aktus nebūtu jāievēro citi nosacījumi – padotība, pilnvarotā kompetence vai ārējos normatīvajos aktos noteiktā kārtība konkrētu lēmumu atcelšanai.27. Nolikuma 17. punkts paredz, ka ministrs un valsts sekretārs ministrijā var izveidot padomes, darba grupas un komisijas. Minētajās institūcijās var iesaistīt citu institūciju pilnvarotos pārstāvjus, kā arī privātpersonas. Institūciju nolikumus apstiprina attiecīgi ministrs vai valsts sekretārs. Detalizētu ministrijas koleģiālo institūciju un darba grupu izveides regulējumu nav lietderīgi noteikt ārējā normatīvajā aktā, bet gan, piemēram, Tieslietu ministrijas iekšējā normatīvajā aktā. Turklāt arī koleģiālās institūcijas, ņemot vērā apspriežamo jautājumu raksturu, izveido un darbojas, ievērojot Valsts pārvaldes iekārtas likumu. Ministrijas sadarbību ar iestādēm un sabiedrību arī paredz minētais likums. Ievērojot minēto, regulējums no nolikuma svītrojams. Vienlaikus projekta noslēguma jautājumos lietderības nolūkos iekļauts pārejas regulējums, paredzot, ka Tieslietu ministrijas izveidoto padomju un komisiju nolikumi un reglamenti un rīkojumi par darba grupu izveidošanu, kas tika izdoti saskaņā ar nolikuma 17. punktu, paliek spēkā, līdz to atzīšanai par spēku zaudējušiem vai līdz brīdim, kad tie zaudē spēku uz cita pamata.**Tieslietu ministrijas struktūras veidošanas regulējums**28. Valsts pārvaldes iekārtas likuma 16. panta otrā daļa neparedz, ka iestādes nolikumā būtu nepieciešams regulēt iestādes struktūras izveides jautājumus. Savukārt tā paša likuma 17. panta otrā daļa paredz, ka informācija par iestādes struktūru un amatiem tiek publicēta un aktualizēta iestādes mājaslapā internetā normatīvajos aktos noteiktajā kārtībā. Turklāt valsts pārvaldes iestādes struktūras izveidošanas kārtība noteikta Ministru kabineta 2010. gada 14. decembra ieteikumos Nr. 2 "Valsts pārvaldes iestādes struktūras izveidošanas kārtība", kurā ir noteikti kritēriji iestādes vadītāja vietnieka amata izveidei un struktūrvienību izveidei. Vienlaikus nolikuma 13. punkta trešajā teikumā paredzētais, ka departamenta direktors izdod departamenta nodaļas reglamentu, ir pretrunā ar Valsts pārvaldes iekārtas likuma 75. panta otrās daļā noteikto, ka struktūrvienības reglamentu pēc saskaņošanas ar iestādes vadītāju atbilstoši iestādes nolikumam un reglamentam izdod struktūrvienības vadītājs. Tāpēc svītrojams nolikuma regulējums, kas nosaka Tieslietu ministrijas struktūras veidošanu (nolikuma 12., 13., 14., 15. un 16. punkts) un to, ja nepieciešams, noteikt Tieslietu ministrijas reglamentā.**Tieslietu ministrijas tiesības:**29. Nolikuma 7.1. apakšpunkts paredz, ka Tieslietu ministrijai ir tiesības ārējos normatīvajos aktos noteiktajos gadījumos pieprasīt un bez maksas saņemt no fiziskām un privāto tiesību juridiskām personām ministrijas uzdevumu izpildei nepieciešamo informāciju un dokumentus. Šādai tiesību normai nav ne informatīvas slodzes, ne tiesiskas slodzes, jo pēc būtības veido nenoteiktu atsauci uz citiem ārējiem normatīvajiem aktiem. Tāpēc tā ir svītrojama.30. Nolikuma 7.2. apakšpunkts paredz, ka Tieslietu ministrijai ir tiesības iesaistīt nozares politikas jautājumu risināšanā ministriju, citu valsts pārvaldes iestāžu, pašvaldību un citu institūciju pārstāvjus. Valsts pārvaldes iekārtas likuma VII nodaļa "Sadarbība valsts pārvaldē", jau paredz sadarbības pamatnoteikumus, sadarbības priekšmetus (tostarp, ierosināt iestādei nodrošināt atsevišķu pārvaldes amatpersonu piedalīšanos konkrētu pārvaldes uzdevumu veikšanā, ierosināt citai iestādei sniegt tās rīcībā esošu informāciju, ierosināt sniegt tai atzinumu jautājumā, kas ietilpst atzinuma sniedzēja iestādes kompetencē, nepārkāpjot kompetenci, var noteikt citu sadarbības priekšmetu), sadarbības atteikuma nosacījumus un citas normas. Vienlaikus Valsts pārvaldes iekārtas likuma VI nodaļa "Sabiedrības līdzdalība valsts pārvaldē", piemēram, 48. pants jau paredz, ka šā likuma mērķa sasniegšanai iestāde savā darbībā iesaista sabiedrības pārstāvjus (sabiedrisko organizāciju un citu organizētu grupu pārstāvjus, atsevišķas kompetentas personas), iekļaujot viņus darba grupās, konsultatīvajās padomēs vai lūdzot sniegt atzinumus. Sabiedrībai svarīgos jautājumos iestādei pat ir pienākums (nevis tiesības) rīkot publisku apspriešanu. Nodrošinot sabiedrības līdzdalību savā darbībā, iestāde var izmantot arī citus normatīvajos aktos noteiktos sabiedrības iesaistīšanas veidus, kas nav minēti šajā pantā. Par sabiedrības pārstāvju iesaistīšanu iestādes darbībā un tās veidu lemj iestādes vadītājs, ja normatīvajā aktā nav noteikts citādi.Ievērojot minēto, un nelietderību dublēt nepilnīgu regulējumu no citiem ārējiem normatīvajiem aktiem, nepieciešams svītrot minēto regulējumu no nolikuma.31. Nolikuma 7.3. apakšpunkts paredz, ka Tieslietu ministrijai ir tiesības piedalīties starptautisku organizāciju rīkotajos pasākumos, noslēgt starptautiskās sadarbības līgumus un koordinēt starptautisko sadarbību. Minētās tiesības nedublē citus ārējā normatīvā aktā noteiktās tiesības un ir nepieciešamas, lai pildītu ministrijas funkcijas un uzdevumus. 32. Nolikums šobrīd neatspoguļo Tieslietu ministrijai piešķirtās tiesības sniegt maksas pakalpojumus saskaņā ar Ministru kabineta 2013. gada 3. septembra noteikumiem Nr. 738 "Tieslietu ministrijas maksas pakalpojumu cenrādis". Maksas pakalpojumi saistīti ar civilstāvokļa aktu reģistrācijas faktu izziņām, izrakstiem no civilstāvokļa aktu reģistra un tamlīdzīgi.**Ministrijas darbības tiesiskuma nodrošināšanas mehānisms un pārskati par ministrijas darbību** 33. Nolikuma 18. punkts paredz, ka Tieslietu ministrijas darbības tiesiskumu nodrošina valsts sekretārs. Valsts sekretārs ir atbildīgs par pārvaldes lēmumu pārbaudes sistēmas izveidošanu un darbību.Valsts pārvaldes iekārtas likuma 17. panta pirmā daļa noteic, ka tiešās pārvaldes iestādes vadītājs organizē iestādes funkcijas pildīšanu un atbild par to, vada iestādes administratīvo darbu, nodrošinot tā nepārtrauktību, lietderību un tiesiskumu, bet tā paša panta otrās daļas 7. punkts nosaka, ka, ja normatīvajā aktā nav noteikts citādi, iestādes vadītājs nosaka pārvaldes lēmumu priekšpārbaudes un pēcpārbaudes kārtību. Vienlaikus Valsts pārvaldes iekārtas likuma VIII nodaļā jau noteikta pārvaldes lēmuma pārbaude un atbildība par pārvaldes lēmumu. Ievērojot minēto, nav nepieciešams dublēt atbildības noteikšanu valsts sekretāram par tiesiskuma nodrošināšanu. 34. Nolikuma 22. punkts paredz, ka Tieslietu ministrija ne retāk kā reizi gadā sniedz tieslietu ministram pārskatu par nozares politikas īstenošanu, ministrijas funkciju izpildi un budžeta līdzekļu izlietojumu. Savukārt 23. punkts paredz, ka tieslietu ministram ir tiesības jebkurā laikā pieprasīt pārskatu par nozares vai atsevišķas jomas politikas īstenošanu, kā arī par ministrijas padotībā esošas valsts pārvaldes iestādes darbību. Ņemot vērā to, ka šādi pārskati vairs netiek gatavoti, jo ministri, vadot ministrijas darbu ikdienā, jau pārzina minētos jautājumus un ik gadu ministrijā tiek sagatavots publiskais pārskats, tad lietderība pēc šāda obligāta pārskata nav. Vienlaikus tieslietu ministram ir visas tiesības kā ministrijas darba vadītājam jebkurā laikā, ja nepieciešams, uzdot sagatavot šādu pārskatu.35. Valsts pārvaldes iekārtas likuma 16. panta otrā daļa paredz, ka nolikumā norāda, kārtību, kādā sniedzami pārskati par iestādes funkciju pildīšanu un līdzekļu izmantošanu. Nolikuma 22. punkts noteic, ka ministrija normatīvajos aktos noteiktajā kārtībā sagatavo gada publisko pārskatu par nozares politikas īstenošanu. Šāds regulējums sašaurina Valsts pārvaldes iekārtas likuma 94. pantā noteikto, ka, lai informētu sabiedrību par iestādes darbību, kā arī par tai piešķirto budžeta līdzekļu izlietojumu, iestāde sagatavo publiskos pārskatus. Publisko pārskatu veidus, saturu un publicēšanas kārtību nosaka normatīvie akti. Piemēram, Likuma par budžetu un finanšu vadību 14. panta trešā daļa paredz, ka, lai informētu sabiedrību par iestādes darbības mērķiem un rezultātiem, kā arī par piešķirto valsts budžeta līdzekļu izlietošanu iepriekšējā gadā, ministrijas, visas to padotībā esošās budžeta finansētās institūcijas, budžeta nefinansētas iestādes līdz pārskata gadam sekojošā gada 1. jūlijam sagatavo gada publiskos pārskatus un mēneša laikā pēc sagatavošanas publicē tos savā mājaslapā internetā. Ministru kabinets nosaka gada publiskā pārskata saturu un sagatavošanas kārtību. Šāda kārtība šobrīd ir noteikta Ministru kabineta 2010. gada 5. maija noteikumos Nr. 413 "Noteikumi par gada publiskajiem pārskatiem". Ievērojot minēto, nepieciešams precizēt regulējumu par minēto publisko pārskatu sniegšanas kārtību un noteikt, ka ministrija publiskos pārskatus par ministrijas darbību un tai piešķirto budžeta līdzekļu izlietojumu sniedz normatīvajos aktos noteiktajā kārtībā. Publiskie pārskati ir pieejami Tieslietu ministrijas mājaslapas sadaļā "Publiskie pārskati" un datu bāzē par tiešās pārvaldes iestādēm (Valsts pārvaldes iekārtas likuma 14. panta trešās daļas 8. punkts).36. Saskaņā ar Administratīvā procesa 76. panta otrajā daļā noteikto, ka administratīvo aktu var apstrīdēt padotības kārtībā augstākā iestādē, bet likumā vai Ministru kabineta noteikumos var būt noteikta cita iestāde, kurā attiecīgo administratīvo aktu var apstrīdēt. Ievērojot to, nolikuma 20. punktā lietotais termins "ārējais normatīvais akts" aizstājams ar "likumā vai Ministru kabineta noteikumos" (kas ir šaurāk interpretējams, nekā ārējais normatīvais akts un nemaldina piemērotāju). **Nolikumā lietoto terminu precizējumi:**37. Nolikuma 5.2.3. apakšpunkts noteic, ka Tieslietu ministrija metodiski vada bāriņtiesu darbu mantojuma lietu kārtošanā, mantojuma apsardzībā, apliecinājuma izdarīšanā un citu ar apliecinājumu izdarīšanu saistītu funkciju izpildē. Turklāt saskaņā ar Bāriņtiesu likuma 5. panta otro daļu Tieslietu ministrija sniedz bāriņtiesām metodisko palīdzību šā likuma VII un VIII nodaļā noteikto uzdevumu izpildē.Ievērojot minēto, nepieciešams nolikuma 5.2.3. apakšpunktā lietoto terminoloģiju saskaņot ar Bāriņtiesu likuma 5. panta otrajā daļā lietoto terminoloģiju, aizstājot vārdus "metodiski vada bāriņtiesu darbu" ar vārdiem "sniedz bāriņtiesām metodisko palīdzību".38. Nolikumā nepieciešams saskaņot arī terminoloģiju ar likumā "Par tiesu varu" lietoto terminoloģiju, piem., aizstājot vārdus "apgabala un rajona tiesu" ar vārdiem "rajona (pilsētu) tiesu un apgabaltiesu".39. Ievērojot, ka Maksātnespējas administrācija vairs nav valsts aģentūra, nepieciešams nolikumā precizēt tās nosaukumu (nolikuma 24.7. apakšpunkts).40. Nolikumā nepieciešams saskaņot arī terminoloģiju ar Attīstības plānošanas sistēmas likumā lietoto terminoloģiju, piem., aizstājot vārdus "politikas plānošanas dokuments" ar vārdiem "attīstības plānošanas dokuments".41. Nolikumā nepieciešams saskaņot arī terminoloģiju ar Publiskas personas kapitāla daļu un kapitālsabiedrību pārvaldības likumā lietoto terminoloģiju, piemēram, aizstāt vārdus "komercsabiedrības, kurās ministrija ir valsts kapitāla daļu turētāja" ar vārdiem "valsts kapitālsabiedrības, kurās ministrija ir valsts kapitāla daļu turētāja". |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | Nav. |
|   |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrība kopumā, Tieslietu ministrijas darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Saistībā ar izmaiņām nolikumā būs nepieciešami grozījumi Tieslietu ministrijas reglamentā. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projektam tiks nodrošināta sabiedrības līdzdalība, ievietojot paziņojumu Tieslietu ministrijas un Valsts kancelejas mājaslapā sadaļā "Sabiedrības līdzdalība". |
| 2. | Sabiedrības līdzdalība projekta izstrādē | Projektam tiks nodrošināta sabiedrības līdzdalība, ievietojot paziņojumu Tieslietu ministrijas un Valsts kancelejas mājaslapā sadaļā "Sabiedrības līdzdalība" un lūdzot sniegt rakstveida atzinumu par projektu divu nedēļu laikā no paziņojuma izvietošanas dienas. |
| 3. | Sabiedrības līdzdalības rezultāti | Aizpildīs pēc sabiedrības līdzdalības procesa nodrošināšanas. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas III un V sadaļa – projekts šīs jomas neskar.

Iesniedzējs:

Tieslietu ministrijas valsts sekretārs Raivis Kronbergs

Brazauska

67036933, ilze.brazauska@tm.gov.lv

1. Piemēram, Ministru kabineta 2011. gada 12. jūlija noteikumi Nr. 550 "Noteikumi par institūciju sadarbību Līguma par Eiropas Savienības darbību pārkāpuma procedūras ietvaros un pirms pārkāpuma procedūras ierosināšanas". [↑](#footnote-ref-1)